Lluís Campo Blasco, lletrat de la Comissió
El lletrat de la Comissió, exercint les funcions de secretari tècnic suplent per designació de la Presidenta i per aquest Ple, relaciona les reclamacions que han tingut entrada des del Ple que va tenir lloc des del el passat 6 d'agost, que són les que els corresponen els números 390/2020 al 397/2020 i dona compte al Ple de les actuacions realitzades de conformitat amb la valoració de l'admissió que s'ha dut a terme.
La senyora Elisabet Samarra, ponent de la Proposta de resolució de finalització de la Reclamació 810/2020 per pèrdua d'objecte i inadmissió parcial, interposada contra el Serveis Territorials del Maresme-Vallès Oriental del Departament d'Educació de la Generalitat de Catalunya, en el marc de la qual es reclama l'emissió d'un certificat d'estudis d'ESO i accés a altra documentació acadèmica relacionada amb un alumne i que ha comportat la celebració d'una sessió de mediació durant la qual no va ser possible l'assoliment d'un acord entre les parts, exposa els aspectes més destacats de la tramitació d'aquesta reclamació així com, els arguments que condueixen a la finalització per pèrdua sobrevinguda del seu objecte, atès que l'Administració reclamada ha facilitat la informació a la persona reclamant i no seria admissible la pretensió d'obtenció del certificat sol·licitat.
Es proposa introduir una esmena per tal d'especificar, a l'apartat resolutiu, que no es poden atendre, fora de la mediació, les peticions de documentació incongruents amb la sol·licitud.
La Proposta de resolució de finalització de la Reclamació 112/2020 per acord de mediació, de la qual n'és el ponent el senyor Josep Mir, interposada contra l'Ajuntament de Girona, en el marc de la qual es reclama informació relativa a inspeccions sanitàries a locals d'alimentació, recull els aspectes més destacats de la tramitació d'aquesta reclamació que finalitza per acord de mediació, atès que les parts han assolit un acord en relació amb l'accés a la informació sol·licitada.
La Proposta de resolució d'inadmissió de la Reclamació 196/2020, de la qual n'és la ponent la senyora Elisabet Samarra, interposada contra la Universitat de Barcelona, en el marc de la qual es reclama diversa informació relativa a la Relació de Llocs de Treball de la Universitat de Barcelona, assenyala que correspon inadmetre la reclamació, atès que l'Administració ha acreditat haver lliurat la informació de què disposava en relació amb la sol·licitud que porta causa d'aquest procediment, amb anterioritat a la presentació de la Reclamació, fet que no ha qüestionat la persona reclamant.
La senyora Elisabet Samarra, ponent de la Proposta de resolució de desestimació parcial i pèrdua parcial d'objecte de la Reclamació 202/2020, interposada contra la Direcció General de Policia del Departament d'Interior de la Generalitat de Catalunya, en el marc de la qual es reclama l'accés a la informació de què es disposi en relació amb un determinat requeriment judicial i que ha comportat la celebració d'una sessió de mediació que va finalitzar sense acord de les parts, exposa els antecedents i fonaments de dret que justifiquen el pronunciament recollit a la proposta de Resolució.
Es proposa introduir una emena per tal d'aprofundir en l'argument en base al qual el dret d'accés a la informació no empara l'obtenció de certificacions per tal d'ampliar la resposta a les manifestacions fetes per la persona reclamant durant la tramitació de la Reclamació.
La Proposta de resolució de finalització de la Reclamació 261/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament de Deltebre, en el marc de la qual es reclama informació relativa a processos judicials dels que és part l'Ajuntament de Deltebre, els lletrats que en dirigeixen la defensa i les despeses ocasionades per procediments judicials a l'Ajuntament de Deltebre l'any 2019, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès l'Administració reclamada ha estimat la informació sol·licitada, en el marc d'aquest procediment i per tant, s'han esvaït els motius de discrepància jurídica que la justificaven.
La Proposta de resolució de finalització de la Reclamació 285/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament de Mataró, en el marc de la qual es reclamen Actes i avaluacions del Comitè de Seguretat i Salut, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès l'Administració reclamada ha facilitat a la persona reclamant la informació sol·licitada, en el marc d'aquest procediment i per tant, s'han esvaït els motius de discrepància jurídica que la justificaven.
La Proposta de resolució d'inadmissió parcial i estimació parcial de la Reclamació 312/2020, de la qual n'és el ponent el senyor Josep Mir, interposada contra el Departament d'Agricultura, Ramaderia, Pesca i Alimentació de la Generalitat de Catalunya, en el marc de la qual es reclama informació en relació amb denúncies i altra documentació relativa a la recol·lecció massiva de llentiscle, recull els aspectes més destacats de la tramitació d'aquesta reclamació que s'estima parcialment i s'inadmet parcialment pel que fa a la petició d'elaboració d'un informe jurídic.
La Proposta de resolució de finalització de la Reclamació 322/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament del Prat de Llobregat, en el marc de la qual es reclama l'accés a un informe d'inspecció urbanística, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès l'Administració reclamada ha fet actuacions per facilitar a la persona reclamant la informació reclamada en el marc d'aquest procediment, com també ho ha fet la GAIP.
Com que no es té constància de l'accés efectiu a la informació reclamada es fa referència a les facultats de la GAIP de seguiment de l'execució de les seves resolucions.
El senyor Josep Mir, ponent de la Proposta de resolució d'inadmissió de la Reclamació 336/2020 interposada contra l'Ajuntament de Barcelona, en el marc de la qual es reclama l'accés al text d'una ordenança fiscal, exposa els arguments que condueixen a assenyalar que l'objecte de la Reclamació no és l'accés a informació pública en poder de l'administració sinó l'obtenció de còpies d'una ordenança de domini públic publicada al corresponent Butlletí Oficial i de la qual se'n fa publicitat activa per Internet no essent exigible, per tant, el canvi de format pretès per la persona reclamant fora de l'àmbit del dret d'accés a la informació.
Es posposa la decisió respecte de la Proposta de resolució de la Reclamació 347/2020 atès que la persona reclamant no hauria accedit al trasllat de la informació provinent de l'Administració reclamada posat a la seva disposició per part de la GAIP i que sigui per tant objecte d'una propera sessió del ple de la Comissió.
La Proposta de resolució de finalització de la Reclamació 348/2020 per pèrdua d'objecte, de la qual n'és el ponent el senyor Josep Mir, interposada contra el Consell de l'Audiovisual de Catalunya, en el marc de la qual es reclamen dades sobre retransmissions d'esport femení i masculí, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte.
D'acord amb l'article 23.1 i 23.2.b) de la Llei 40/2015, d'1 d'octubre, de règim jurídic del sector públic, que estableix el règim d'abstenció de les autoritats i el personal al servei de les administracions, la senyora Elisabet Samarra s'absté d'intervenir en la votació i discussió de la resolució en existir un vincle de parentesc amb l'interessat dins dels llindars establerts pel mateix article 23.2.b).
La Proposta de resolució d'inadmissió de la Reclamació 351/2020, de la qual n'és el ponent el senyor Josep Mir, interposades contra el Departament de Treball, Afers Socials i Famílies de la Generalitat de Catalunya, en el marc de les quals es reclama copia en paper del futur Codi d'accessibilitat, assenyala que la reclamació s'ha presentat fora del termini previst i, per tant, s'ha d'inadmetre per aquest motiu.
La Proposta de resolució d'estimació de la Reclamació 352/2020, de la qual n'és la ponent el senyor Josep Mir, interposada contra l'Ajuntament de Barcelona, en el marc de la qual es reclama diversa informació de les obres de la piscina Sant Jordi, recull la fonamentació que justifica l'estimació de la Reclamació.
La Proposta de resolució de finalització de la Reclamació 353/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament de Barcelona, en el marc de la qual es reclamen actes del Consell Rector de l'Institut Municipal de Persones amb Discapacitat, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha estimat l'accés a la informació sol·licitada en el marc d'aquest procediment i per tant, la discrepància jurídica que es plantejava amb la reclamació s'ha esvaït.
Com que no es té constància de l'accés efectiu a la informació la resolució fa menció de les facultats de seguiment de l'execució de les resolucions de la GAIP.
La Proposta de resolució d'inadmissió de la Reclamació 355/2020, de la qual n'és el ponent el senyor Josep Mir, interposades contra l'Ajuntament de Barcelona, en el marc de la qual es reclama una valoració jurídica de les reserves de places d'aparcament per a persones amb discapacitat, assenyala que l'objecte de la Reclamació no és informació pública sinó una valoració jurídica que queda fora de l'àmbit del dret d'accés a la informació, motiu pel qual correspon inadmetre la reclamació.
La Proposta de resolució de finalització de la Reclamació 356/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament de Barcelona, en el marc de la qual es reclamen dades sobre els recursos per a eliminar barreres arquitectòniques als CEM, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha estimat l'accés a la informació sol·licitada, en el marc d'aquest procediment i per tant, la discrepància jurídica que es plantejava amb la reclamació s'ha esvaït.
Com que no es té constància de l'accés efectiu a la informació estimada, s'informa de les facultats de la GAIP de seguiment de l'execució de la resolució.
La Proposta de resolució d'estimació de la Reclamació 357/2020, de la qual n'és la ponent el senyor Josep Mir, interposada contra l'Ajuntament de Barcelona, en el marc de la qual es reclama informació sobre la ubicació d'una plaça reservada d'aparcament, recull els elements que justifiquen el sentit estimatori del dret de la persona reclamant a accedir a la informació.
La Proposta de resolució de finalització de la Reclamació 358/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament de Barcelona, en el marc de la qual es reclamen dades sobre l'estat de resolució d'actuacions de l'IBE, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada estimat l'accés a la informació sol·licitada, en el marc d'aquest procediment i per tant, la discrepància jurídica que es plantejava amb la reclamació s'ha esvaït.
Com que no es té constància de l'accés efectiu a la informació estimada, s'informa de les facultat de la GAIP de fer seguiment de l'execució de les seves resolucions.
La Proposta de resolució d'inadmissió de la Reclamació 374/2020, de la qual n'és el ponent el senyor Josep Mir, interposada contra la Junta Electoral de Zona de Sant Feliu de Llobregat, en el marc de les quals es reclama còpia de la validació d'una llista electoral, assenyala que l'administració reclamada (administració electoral) no forma part de les administracions públiques subjectes al dret d'accés a la informació pública ni al seu règim de garanties, motiu pel qual correspon inadmetre la reclamació.
La Proposta de resolució d'inadmissió de la Reclamació 379/2020, de la qual n'és el ponent el senyor Josep Mir, interposada contra el Departament d'Educació i el CEIP Auró, en el marc de les quals es reclama el desglossament i detall de quotes girades a les famílies, assenyala que la Reclamació s'hauria presentat amb anterioritat al transcurs del termini de què disposava l'administració reclamada per a resoldre la sol·licitud, motiu pel qual la Reclamació ha de ser qualificada de prematura i, en conseqüència, inadmesa.
La Proposta de resolució d'inadmissió de la Reclamació 393/2020, de la qual n'és el ponent el senyor Josep Mir, interposada contra l'Ajuntament de la Selva del Camp, en el marc de la qual es reclama informació sobre la condició de personal laboral o funcionari d'un agent de la Policia Local, assenyala que la Reclamació s'hauria presentat amb anterioritat al transcurs del termini de què disposava l'administració reclamada per a resoldre la sol·licitud, motiu pel qual la Reclamació ha de ser qualificada de prematura i, en conseqüència, inadmesa.
La presidenta de la Comissió finalitza la sessió, que s'ha desenvolupat per mitjans electrònics i no de forma presencial, de la qual, com a secretari suplent, estenc aquesta acta.